Diari Oficial de la Generalitat Valenciana


Sumari del DOGV 5101, del 27-09-2005 (2005/10129)

ACORD d'1 de juliol de 2005, de la Comissió Territorial d'Urbanisme de Castelló, relatiu a la modificació número 5 de les normes subsidiàries de planejament de la Pobla Tornesa.
---------------------------------------------------------------------------------------------------------------------------------------------------------------------------------

### Dades del document

Número de DOGV
:   5101

Data del DOGV
:   27-09-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/10731


Data del document
:   01-07-2005

Organisme emissor
:   Conselleria de Territori i Habitatge

Tipus de document
:   Acord

Descriptors 

:   * Pobla Tornesa, la
    * pla d'urbanisme

ACORD d'1 de juliol de 2005, de la Comissió Territorial d'Urbanisme de Castelló, relatiu a la modificació número 5 de les normes subsidiàries de planejament de la Pobla Tornesa. [2005/A10404]
  
Vist l'expedient relatiu a la modificació número 5 de les normes subsidiàries de planejament de la Pobla Tornesa, i de conformitat amb els següents
  
Antecedents
  
1. L'Ajuntament en ple, en sessió celebrada el 2 de juny de 2004, va acordar aprovar inicialment el projecte de modificació número 5 de les normes subsidiàries de planejament denominat ampliació del sòl urbà residencial a una parcel·la del carrer Cabanes, i s'exposa públicament mitjançant edictes inserits en el Diari Oficial de la Generalitat Valenciana número 4.872 de 28 d'octubre de 2004 i en el periòdic Levante de 16 d'octubre de 2004, sense que en l'esmentat període es produïra cap al·legació. Amb posterioritat, l'Ajuntament en ple va aprovar provisionalment el document en data 1 de desembre de 2004, i el va enviar a aquest Servei Territorial de Planificació i Ordenació Territorial de Castelló en data 15 de desembre de 2004, i va sol·licitar-ne l'aprovació definitiva.
  
2. La documentació aportada consisteix en memòria informativa i justificativa, plànols d'informació i plànols d'ordenació relatius a l'àmbit afectat per la modificació, com també l'estudi d'impacte ambiental.
  
3. L'objecte de la modificació número 5 de les normes subsidiàries de planejament és l'ampliació del sòl urbà en una parcel·la de 231 metres quadrats en el límit nord-oest del nucli i tocant l'actual delimitació.
  
La justificació de l'ampliació del sòl urbà proposada es fonamenta en la prèvia classificació com a sòl urbà en planejaments anteriors al vigent d'11 d'abril de 2000, com van ser les normes subsidiàries aprovades definitivament per la Comissió Territorial d'Urbanisme en sessió de 22 de desembre de 1988.
  
L'ampliació comporta el canvi de classificació de no urbanitzable comú a urbà d'una parcel·la de 231 metres quadrats límit del sòl urbà, que toca l'actual delimitació i amb façana a la via pública i amb tots els serveis urbanístics implantats fins a la parcel·la confrontant. De la total superfície, 191 metres quadrats constitueixen sòl privat i 40 metres quadrats de sòl dotacional xarxa viària, i es justifica el compliment dels estàndards d'àrees confrontants segons el que ha assenyalat l'article 17 de l'annex al Decret 201/1998, de 15 de desembre, del Govern Valencià, pel qual s'aprova el Reglament de Planejament de la Comunitat Valenciana, en endavant RPCV.
  
4. En data 14 de març de 2005, el director de Gestió del Medi Natural va dictar la declaració d'impacte que estima acceptable des del punt de vista ambiental, el projecte de modificació puntual número 5 de les normes subsidiàries de la Pobla Tornesa, en l'ampliació d'una parcel·la de sòl urbà residencial al costat del carrer Cabanes, amb la condició que «En compliment de l'article 11 de la Llei 4/1998, d'11 de juny, del Patrimoni Cultural Valencià, i especialment davant de l'absència d'informació que justifique o no justifique la possible presència de restes arqueològiques en l'entorn de l'actuació, ha d'obtindre's informe favorable de la Direcció General de Política Lingüística i Patrimoni Cultural Valencià. En el cas que aquest informe siga desfavorable, així ha d'entendre's també la present declaració d'impacte ambiental». Després de sol·licitar l'informe i transcorregut el termini, aquest no ha sigut emés.
  
Fonaments de dret
  
1. La tramitació ha sigut correcta en compliment del que disposa l'article 38 i següents de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística, en endavant LRAU.
  
2. La documentació està completa en compliment del que disposa l'article 27 en relació amb el 55.1 i 43.2 de la LRAU.
  
3. La modificació que ens ocupa implica un canvi de classificació de sòl en què de la classe de sòl no urbanitzable comú es passa a la de sòl urbà directe i amb ús residencial.
  
Per tot això es requereix el compliment de les especialitats procedimentals següents: segons el que estableix l'article 43.2 de la LRAU «La reclassificació de sòl no urbanitzable exigeix estudi i declaració del seu impacte ambiental», per la qual cosa serà preceptiva l'obtenció de la declaració del seu impacte ambiental i per tant la redacció i la tramitació conjunta a la modificació d'un estudi d'impacte ambiental, com així s'ha efectuat, i en compliment del que estableix l'article 55.5 de la repetida llei, «les modificacions de pla que classifiquen com a sòl urbà o urbanitzable el que prèviament era no urbanitzable han de complir el que disposen els números 1 i 3 d'aquest mateix article i garantir rigorosament, amb mesures anàlogues a les previstes en l'article 30.2, l'especial participació pública en les plusvàlues que generen».
  
De conformitat amb el que estableix la declaració, i abans de l'execució d'aquesta modificació, ha d'obtindre's l'informe que es fa referència en aquesta.
  
D'altra banda, s'ha de tindre en compte el que estableix l'article 17 de l'annex al RPCV, en el qual s'indica que «Quan ni l'antiga ordenació (a) ni la nova (n) complisca aquests estàndards serà exigible que la relació entre l'índex de sòl dotacional (ISD) i l'índex d'edificabilitat bruta (IEB) de la nova ordenació siga major que la mateixa relació en l'antiga ordenació, de manera que ISDn/IEBn > ISDa/IEBa. A sòl urbà, a fi de verificar el compliment de l'anterior, es mesurarà la superfície computable de referència sobre una àrea virtual amb les característiques indicades en l'article 17 d'aquest reglament».
  
4. La parcel·la que ha canviat de classificació se situa pròxima al sòl urbà residencial, per la qual cosa únicament fa falta la mera connexió i prolongació de les xarxes de servei existents en la parcel·la adjacent per a l'edificació de la parcel·la.
  
En aquest sentit, l'article 9.2 de la LRAU, assenyala que la classificació dels terrenys com a sòl urbà «té com a objecte possibilitar el seu desenvolupament urbanístic preferentment mitjançant actuacions aïllades». Al seu torn, l'article 6.5 de la LRAU defineix el concepte d'actuació aïllada com aquella que «té com a objecte una sola parcel·la i suposa la seua edificació, com també, si és el cas, la prèvia o simultània urbanització necessària per a convertir-la en solar i connectar-la amb les xarxes d'infraestructures i serveis existents i immediates»; a la qual cosa s'afig que el pla podrà «preveure l'execució d'actuacions aïllades per a completar la urbanització dels terrenys que estime oportú i preferible sotmetre a aquest règim, quan això siga possible sense menyscabament de la qualitat i homogeneïtat de les obres d'infraestructura corresponents» i que, «en particular, el pla podrà preveure que es complemente mitjançant actuacions aïllades la urbanització parcialment existent a illes de cases o xicotetes unitats urbanes equivalents on, almenys, alguna de les seues parcel·les característiques ja siga solar.».
  
Tenint en compte els canvis proposats amb la modificació, de la possibilitat del seu desenvolupament per la tècnica d'actuacions aïllades, de la inclusió del preceptiu estudi d'impacte ambiental sobre el qual s'ha emés declaració d'impacte que no ha observat objecció a allò que s'ha pretés, que es compleix el que han assenyalat els articles 55.3 de la LRAU i 17 de l'annex al RPCV, i que els canvis es produeixen segons criteris de racionalitat i sense perjudici de l'interés general, solucionant la discrepància observada entre els planejaments, no existeix cap obstacle que, en relació amb la comesa assenyalada en l'article 40 de la LRAU, puga qüestionar la seua aprovació definitiva.
  
5. La Comissió Territorial d'Urbanisme, a proposta del director general de Planificació i Ordenació Territorial, és l'òrgan competent per a decidir sobre l'aprovació definitiva del planejament general ?i de les seues modificacions- de municipis de menys de 50.000 habitants, de conformitat amb el que disposa l'article 39 per remissió de l'article 55.1, de la Llei Reguladora de l'Activitat Urbanística, en relació amb l'article 10.a del Reglament dels Òrgans Urbanístics de la Generalitat Valenciana, aprovat per Decret 201/2003, de 3 d'octubre, del Consell de la Generalitat.
  
Per raó de tot el que antecedeix, la Comissió Territorial d'Urbanisme de Castelló acorda:
  
Aprovar definitivament la modificació número 5 de les normes subsidiàries de planejament de la Pobla Tornesa, en l'ampliació del sòl urbà residencial a la parcel·la del carrer Cabanes.
  
Contra el present acord, que no posa fi a la via administrativa, pot interposar-se recurs administratiu d'alçada, en el termini d'un mes, davant de la secretària autonòmica de Territori i Medi Ambient de la Conselleria de Territori i Habitatge, això sense perjudici d'utilitzar qualsevol altre recurs que es considere oportú.
  
Castelló de la Plana, 1 de juliol de 2005.- El secretari de la Comissió Territorial d'Urbanisme: Fernando Renau Faubell.